මැතිවරණ නීති උල්ලංඝණය කරමින් ඌව පළාත් සභා මැතිවරණය සඳහා දිවිනැගුම සංවර්ධන දෙපාර්තමේන්තු සේවකයන් යොදා ගන්නා බවට ඇතැමුන් නඟන චෝදනා තරයේ ප්‍රතික්ෂේප කරන බව රජය අවධාරණය කරයි.තම අමාත්‍යාංශය, දිවි නැඟුම සංවර්ධන දෙපාර්තමේන්තුව හෝ රජයේ කිසිම නිලධාරියෙකු නීති විරෝධී ලෙස මැතිවරණය වෙනුවෙන් යොදා නොගන්නා බව ආර්ථීක සංවර්ධන ඇමැති බැසිල් රාජපක්ෂ මහතා ප්‍රකාශ කරයි.ඇමැතිවරයා මේ බව සඳහන් කළේ රජයේ ප්‍රවෘත්ති දෙපාර්තමේන්තු ශ්‍රවණාගාරයේ දී ඊයේ (28) පැවැති විශේෂ මාධ්‍ය හමුවකට සහභාගි වෙමිනි.එළඹෙන සැප්තැම්බර් මස 05, 06, 07 හා 08 යන දිනයන්හි දිවිනැගුම සංවර්ධන දෙපාර්තමේන්තුවට අයත් දිවිනැගුම සංවර්ධන නිලධාරීන් (සමෘද්ධි සංවර්ධන නිලධාරීන්) හා ඔවුනට හිතවත් දේශපාලනික ක්‍රියාකාරීන් 10,000 ඌව පළාත් සභා මැතිවරණය පැවැත්වෙන මොණරාගල හා බදුල්ල යන දිස්ත්‍රික්ක වෙත රැගෙන ගොස් එක්සත් ජනතා නිදහස් සන්ධානයේ මැතිවරණ කටයුතු වෙනුවෙන් යොදවා ගැනීමේ සූදානමක් තිබෙන බවට ඇතැම් පිරිස් රජයට චෝදනා කරන අතර එම චෝදනාවලට ප්‍රතිචාර දක්වමින් ඇමැතිවරයා මේ බව සඳහන් කළේය.රජයේ වත්මන් ක්‍රියාදාමය අගය කරමින් ඔවුන් එක්සත් ජනතා නිදහස් සන්ධානයේ ජයග්‍රහණය වෙනුවෙන් තම ඡන්දය ලබාදෙනු ඇතැයි විශ්වාසය පළකළ බැසිල් රාජපක්ෂ මහතා දේශපාලන අයිතියක් ඇති අයෙකු දේශපාලන කටයුතුවල නිරතවීම වැළැක්විය නොහැකි බවද සිහිපත් කළේය.